Elke mens ’n stukkie digwerk | Netwerk24
Elke mens ’n stukkie digwerk
Deur Hannes Noëth 10 Julie 2019 06:00
Saam met trek en uitpak en uitsorteer kom die wonderlike voorreg van herontdek en nuut leer ken.
Onlangs moes ek al my boeke en boekrakke verskuif. Regpak, afstof. Nuut leer ken. Die uitpak daarvan neem my ure, doodgewoon omdat ’n mens langer stilstaan by elke boek as wat ’n mens behoort te doen.
Twee spesifieke rakke hou my in besonder lank besig – die digbundels en die biografieë. Albei om ’n eie unieke rede. Die digbundels juis vanweë die wonder van taal en die fyn beoefening daarvan oor soveel eeue.
Hoe mooi as iemand die gawe van taal kan bemeester en in digtertaal met enkele woorde lewensverhale kan beskryf.
Die biografieë gryp my aan. Die stories van mense. Party kort vertel, sommige deur hulleself en ander wat deur iemand anders geskryf is. Maar dit is die lewens van mense. En elke mens vertel ’n storie. Die stories van mense raak ’n mens.
Só tussen die beweeg tussen twee rakke, gedigte en biografieë besef ek: Ons almal se lewens is eintlik ’n fyn stukkie digwerk van die Skepper self.
Ons kan ons alleen maar verstom hoe kunstig aanmekaar geweef ons hele lewe is.
In enkele woorde, in digterstaal, laat elkeen wees – en dit was goed en dit was mooi.